## Pérez Llorca apel·la a l’esperit de “diàleg, consens i enteniment” de la carta magna per a avançar en la reconstrucció de la Comunitat Valenciana

*** El cap del Consell incidix en la col·laboració entre totes les administracions per a afrontar la recuperació social i econòmica i avança que la Generalitat i el Govern d’Espanya “estan a punt de fixar data per a una reunió”
* El president de la Generalitat ha assistit en el Congrés dels Diputats a l’acte commemoratiu amb motiu del Dia de la Constitució**

El president de la Generalitat, Juanfran Pérez Llorca, ha apel·lat a l’esperit de “diàleg, consens i enteniment” de la carta magna per a continuar avançant en la reconstrucció de la Comunitat Valenciana després de les riuades de 2024.

Així ho ha indicat en declaracions als mitjans de comunicació este matí a Madrid en l’acte commemoratiu amb motiu del Dia de la Constitució, organitzat pel Congrés dels Diputats, a on s’ha referit a la necessitat de col·laboració entre totes les administracions per a la recuperació social i econòmica de la Comunitat Valenciana. Preguntat al respecte, ha avançat que ja s’han establit contactes entre la Generalitat i el Govern d’Espanya per a abordar la reconstrucció. “Estem a punt de fixar una data per a la reunió”, ha assegurat.

El cap del Consell ha realçat la Constitució Espanyola de 1978 “que va partir des del diàleg, el consens i l’enteniment de tots els espanyols” per a remarcar el seu objectiu com a cap de l’executiu valencià de “recuperar ponts i vies de comunicació amb els afectats i familiars de les víctimes de la DANA”, a més d’impulsar “coordinació amb el Govern d’Espanya”.

El president ha agregat que “és això el que correspon i el que ens demanda la societat” de la qual ha assenyalat que “està cansada de crispació i de falta d’entesa”.

Per això, Pérez Llorca ha reclamat “diàleg i enteniment, especialment amb tota la societat valenciana que ha patit la tragèdia de la dana” i ha aprofundit en la demanda de la societat perquè les administracions “estiguen a l’altura del que es mereixen i treballen per una reconstrucció física però també moral”.

Fecha: 06/12/2025